## Rješenje kojim se Radojki Hainski izdaje licenca za ovlaštenog upravitelja mirovinskim fondovima

### NN 92/2011 (4.8.2011.), Rješenje kojim se Radojki Hainski izdaje licenca za ovlaštenog upravitelja mirovinskim fondovima

HRVATSKA AGENCIJA ZA NADZOR FINANCIJSKIH USLUGA

1963

Na temelju odredaba članka 15. točka 4. alineja 2. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine«, br. 140/05), te primjenom odredbe članka 14. stavka 9. Zakona o obveznim i dobrovoljnim mirovinskim fondovima (»Narodne novine« broj 49/99, 63/00, 103/03, 177/04, 71/07 i 124/10), u predmetu izdavanja licence za ovlaštenog upravitelja mirovinskih fondova Radojki Hainski iz Zagreba, Dražice 9, Hrvatska agencija za nadzor financijskih usluga na sjednici održanoj 29. srpnja 2011. godine donosi

RJEŠENJE

1. Radojki Hainski iz Zagreba, Dražice 9, izdaje se licenca za ovlaštenog upravitelja mirovinskim fondovima.

2. Ovo rješenje objavit će se u »Narodnim novinama«.

Obrazloženje

Dana 7. srpnja 2011. godine Radojka Hainski iz Zagreba, Dražice 9, podnijela je Hrvatskoj agenciji za nadzor financijskih usluga (dalje: Agencija) zahtjev za izdavanje licence za ovlaštenog upravitelja mirovinskim fondovima, na temelju odredbe članka 14. stavka 9. Zakona o obveznim i dobrovoljnim mirovinskim fondovima (»Narodne novine« broj 49/99, 63/00, 103/03, 177/04, 71/07 i 124/10 dalje: Zakon), članka 13. stavak 5. i članka 14. Pravilnika o sadržaju i trajanju obrazovnog programa, uvjetima za pristup ispitu, postupku provođenja ispita za stjecanje zvanja ovlaštenog upravitelja mirovinskih fondova i uvjetima za dobivanje licence i važenje licence ovlaštenog upravitelja mirovinskih fondova (»Narodne novine« broj 6/11, dalje: Pravilnik).

Radojki Hainski je 31. svibnja 2007. godine obnovljena licenca koja je važila do 11. listopada 2008. godine. Radojka Hainski u međuvremenu nije obnavljala licencu te je s navedenim datumom licenca prestala važiti. Iz navedenih razloga Radojka Hainski je podnijela zahtjev za izdavanje nove licence.

Uvidom u zahtjev, Agencija je utvrdila da je Radojka Hainski od 1. svibnja 2002. do 1. svibnja 2004. godine bila zaposlena u Raiffeisen mirovinskom društvu za upravljanje dobrovoljnim mirovinskim fondovima d.o.o. na poslu voditelja registra upravljanja imovinom fondova te od 1. svibnja 2004. do 15. siječnja 2007. godine u istom društvu kao direktor direkcije ulaganja imovine i registra članova – upravljanje imovinom fondova. Od 15. siječnja 2007. do 1. kolovoza 2010. godine radni odnos joj je bio u statusu mirovanja te je od 1. kolovoza 2010. do 7. travnja 2011. godine ponovno zaposlena u Raiffeisen mirovinskom društvu za upravljanje dobrovoljnim mirovinskim fondovima d.o.o. na poslu savjetnika uprave – upravljanje imovinom fonda. Od 8. travnja 2011. godine Radojka Hainski je zaposlena u Croatia osiguranje mirovinskom društvu za upravljanje dobrovoljnim mirovinskom fondovima d.o.o. na poslu voditelja odjela upravljanja sredstvima i računovodstvom.

Agencija je uvidom u dostavljenu dokumentaciju utvrdila da je podnesena u skladu s člankom 14. Pravilnika, te da je Radojka Hainski prije podnošenja zahtjeva dvije godine obavljala stručne poslove u mirovinskom društvu i time ispunila uvjete za izdavanje licence sukladno članku 13. stavak 1. 2. i 3. Pravilnika, te je odlučeno kako je navedeno u točki 1. izreke ovog rješenja.

Prema odredbi članka 8. stavka 4. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-140-01/11-43/17

Urbroj: 326-113-11-2

Zagreb, 29. srpnja 2011.

Predsjednik Uprave
Ante Samodol, v. r.

Rješenje, NN 92/2011-1963